## Pravilnik o javnosti rada Hrvatskoga sabora i radnih tijela

### NN 66/2005 (30.5.2005.), Pravilnik o javnosti rada Hrvatskoga sabora i radnih tijela

# HRVATSKI SABOR

**1286**

Na
temelju članka 79. Ustava Republike Hrvatske i članka 254. Poslovnika
Hrvatskoga sabora, Hrvatski sabor na sjednici 20. svibnja 2005., donio je

## PRAVILNIK

### O JAVNOSTI RADA HRVATSKOGA SABORA I RADNIH TIJELA

OPĆE ODREDBE

Članak 1.

Ovim se Pravilnikom uređuje: nazočnost
predstavnika udruga građana, nevladinih organizacija i građana kao promatrača
na sjed­nicama Hrvatskoga
sabora (u daljnjem tekstu: Sabor) i sjednicama radnih tijela, posjete
organiziranih grupa građana Saboru, način tonskog i slikopisnog
snimanja sjednica Sabora i njegovih radnih tijela, izravni radijski i
televizijski prijenosi tijeka sjednica, način registriranja domaćih i stranih
novinara u Saboru i internetske stranice Sabora.

Članak 2.

Sjednice
Sabora i njegovih radnih tijela su javne.

NAZOČNOST GRAĐANA
SJEDNICAMA SABORA

Članak 3.

(1) Predstavnici udruga građana, nevladinih
organizacija i građani mogu pratiti tijek sjednica Sabora sa sjeverne galerije
u Velikoj vijećnici.

(2) Predstavnicima udruga građana i nevladinih
organizacija, na temelju podnijetoga pisanog zahtjeva, dopuštenje za nazočnost
sjednicama daje Služba za odnose s javnošću (u daljnjem tekstu: Služba).

(3) Građani mogu osobno ili pisanim putem
zatražiti od Službe dopuštenje za nazočnost sjednici.

(4) Zahtjev za praćenje tijeka sjednice upućuje
se Službi najkasnije tri dana prije namjeravanog
praćenja sjednice. Služba izrađuje popis imena predstavnika udruga građana,
nevladinih organizacija i građana prema redoslijedu prijavljivanja.

(5) Ukoliko je broj prijavljenih promatrača veći
od broja raspoloživih mjesta na sjevernoj galeriji Služba je dužna prijavljene
promatrače, koji neće moći nazočiti sjednici, o tome
izvijestiti pisanim putem dva dana prije namjeravanog
praćenja sjednice.

Članak 4.

(1) Popis imena predstavnika udruga građana,
nevladinih organizacija i građana kojima je odobrena nazočnost sjednici Sabora,
Služba dostavlja tajniku Sabora i zapovjedniku Straže Sabora najkasnije jedan
dan prije početka sjednice.

(2) Pri ulasku u zgradu Sabora predstavnici
udruga građana, nevladinih organizacija i građani moraju predočiti osobnu
iskaznicu ili drugu identifikacijsku ispravu, te se podvrći mjerama sigurnosne
kontrole.

(3) Tijekom praćenja sjednice Sabora
predstavnici udruga i nevladinih organizacija i građani ne smiju remetiti red i
tijek sjednice (kao npr. pljeskati, glasno
razgovarati, upotrebljavati mobitel, nositi transparente, fotografirati …).

Članak 5.

(1) Tajnik Sabora može odobriti nazočnost
sjednicama Sabora i izvan rokova iz članka 3. i 4. ovoga Pravilnika u slučaju
promjene dnevnog reda i obrazloženog interesa, kao i u slučaju obrazloženog zahtjeva
podnijetog izvan rokova iz članka 3. i 4. ovoga Pravilnika.

(2) Iznimno, tajnik Sabora može, iz sigurnosnih
razloga, uskratiti dozvolu za praćenje tijeka sjednice Sabora bez obzira na
rokove i poduzete radnje iz članka 3. i 4. ovoga Pavilnika.

Članak 6.

Zastupnici mogu kao svoje goste pozvati najviše
troje građana u jednome danu koji žele pratiti tijek sjednice Sabora. O tome će
zastupnik obavijestiti tajnika Sabora tri dana prije namjeravanog
praćenja sjednice.

Članak 7.

Predsjedništvo Sabora iz sigurnosnih ili
tehničkih razloga može obustaviti nazočnost predstavnicima udruga građana,
nevladinih organizacija i građana, sjednicama Sabora do prestanka navednih razloga.

POSJETE ORGANIZIRANIH
GRUPA GRAĐANA SABORU

Članak 8.

(1) Organizirane grupe građana mogu posjećivati
Sabor radi razgledavanja i upoznavanja s poviješću i radom Sabora.

(2) Grupa može imati najviše 50 osoba.

(3) Grupa mora pet dana ranije najaviti namjeru
svog posjeta Službi koja odobrava posjet u skladu s prostornim mogućnostima i
redoslijedom prijava. Tijekom jednog dana može biti najviše tri grupna posjeta.

(4) Prilikom razgledavanja Sabora grupa građana
treba poštivati red i mir, vodeći računa o dignitetu Sabora.

(5) Dovođenje životinja, osim pasa vodiča
slijepih osoba nije dozvoljeno.

(6) Iznimno, tajnik Sabora može, iz sigurnosnih
razloga uskratiti dozvolu za posjet Saboru, bez obzira na rok i poduzete radnje
iz stavka 3. ovoga članka.

TONSKO I SLIKOPISNO
SNIMANJE SJEDNICA SABORA

Članak 9.

(1)
Sjednice Sabora televizijski se snimaju i direktno prenose na saborskom kanalu
za potrebe zastupnika i Stručne službe Sabora.

(2)
Sjednice Sabora, a po potrebi i sjednice radnih tijela snimaju se tonski.
Tonsko snimanje obavlja Stručna služba Sabora.

(3)
Video zapisi čuvaju se u pismohrani, a na temelju tonskih snimki izrađuju se
prijepisi (fonogrami) i čuvaju u pismohrani.

Članak 10.

(1)
Sjednice radnih tijela Sabora su javne.

(2)
Iznimno, sjednica ili dio sjednice radnog tijela Sabora može se održati bez nazočnosti
javnosti na temelju odluke radnog tijela.

(3)
Sjednice radnih tijela mogu se tonski snimati ako to zatraži predsjednik radnog
tijela.

IZRAVNI RADIJSKI I
TELEVIZIJSKI PRIJENOS SJEDNICA SABORA

Članak 11.

Radio
i televizija mogu izravno prenositi cjelokupni tijek sjednica Sabora.

REGISTRIRANJE NOVINARA

Članak 12.

(1) Novinari – izvjestitelji iz Sabora kao i
fotografi (fotoreporteri) i snimatelji koji prate novinare – izvjestitelje
registriraju se u Službi na temelju pisanog zahtjeva njihovog uredništva. U
zahtjevu se navodi ime i prezime novinara, datum rođenja, ime oca, broj i
mjesto izdavanja osobne iskaznice i prilaže fotografija.

(2) Slobodni novinari mogu podnijeti zahtjev za
registraciju tajniku Sabora. Tajnik Sabora prije izdavanja registracijske
kartice može zatražiti mišljenje Hrvatskoga novinarskog društva.

(3) Na temelju podnijetog zahtjeva novinaru se
izdaje registracijska kartica na kojoj se nalazi ime i prezime, fotografija
novinara, naziv medija i oznaka »novinar«.

(4) Stranim novinarima registracijske kartice
izdaje tajnik Hrvatskoga sabora, po pribavljenom mišljenju Ministarstva
vanjskih poslova.

(5) Novinari pri ulasku u zgradu Sabora
podliježu sigurnosnim mjerama i dužni su tijekom boravka u Saboru nositi
registracijske kartice na vidljivom mjestu.

(6) Na način iz stavka 1. i 3. ovoga članka
izdaju se registracijske kartice i snimateljima i tehničarima elektroničkih i
drugih medija.

Članak 13.

Novinarima
registriranim za praćenje rada Sabora omogućeno je:

–
praćenje sjednica Sabora i sjednica radnih tijela,

–
uvid u zakonske prijedloge i druge prijedloge o kojima predstoji rasprava u
Saboru,

–
uvid u prijepise tonskih snimaka (fonogram) sjednica,

–
uvid u dokumentacijsku i arhivsku građu Sabora.

Članak 14.

(1) Novinar, snimatelj ili tehničar koji mijenja
redakciju ili mu prestaje rad, odnosno slobodni novinar dužan je Službi vratiti
registracijsku karticu.

(2) Redakcija je dužna obavijestiti Službu o
svakoj promjeni statusa novinara u redakciji, a za slobodnog novinara o
prestanku rada dužno je izvijestiti Hrvatsko novinarsko društvo.

Članak 15.

Novinari, snimatelji i tehničari, koji nisu
registrirani u skladu s odredbom članka 12. ovoga Pravilnika, mogu uz pisanu najavu
njihovog uredništva, odnosno Hrvatskoga novinarskog društva Službi dobiti
dnevnu propusnicu.

UVID U DOKUMENTACIJSKU I
ARHIVSKU GRAĐU SABORA

Članak 16.

(1) Uvid u dokumentacijsku i arhivsku građu
Sabora, te druge materijale u vezi s radom Sabora, omogućit će se na njihov
zahtjev i novinarima koji nisu registrirani u Saboru, predstavnicima nevladinih
i drugih institucija, kao i svakoj domaćoj ili stranoj fizičkoj ili pravnoj
osobi po postupku propisanom zakonom.

(2) Zahtjev za uvid podnosi se Službi za odnose
s javnošću.

Članak 17.

Odredbe članka 13. i 16. ovoga Pravilnika ne
odnose se na materijale i dokumente koji sadrže informaciju koja je zakonom
izuzeta od prava na uvid.

INTERNETSKE STRANICE

Članak 18.

(1) Javnost rada Sabora ostvaruje se i putem
interneta.

(2) Internetske stranice izrađene su sa svrhom:

– informiranja javnosti o radu Sabora (zakonski
i drugi prijed­lozi o kojima predstoji rasprava,
stajališta i izvješća radnih tijela i drugi podaci o Saboru i njegovom radu),

– preuzimanja (downloada)
informacija o radu Sabora namijenjenih javnosti iz raspoloživih informacijskih
izvora,

– omogućavanja javnosti dostupnost interaktivnih
multimedijskih servisa kao i servisa u realnom vremenu (rezultati glasovanja na
plenarnoj sjednici, video i digitalni prijenos tijeka plenarnih sjednica, net meeting, chat i drugi načini neposrednog komuniciranja).

(3) Rad Sabora na internetskim stranicama
predstavlja se javnosti dnevno ažurno na hrvatskom jeziku, a u skladu s
tehničkim, kadrovskim i drugim mogućnostima i na drugim svjetskim jezicima.

(4) Javnost rada Sabora ostvaruje se i putem
komunikacije zastupnika, radnih tijela i stručne službe putem službene adrese
elektroničke pošte, kao i drugih načina komuniciranja putem interneta.

PRIJELAZNE I ZAVRŠNE
ODREDBE

Članak 19.

(1) Tajnik Sabora donijet će Uputstvo
o provedbi ovoga Pravilnika u roku od 30 dana od dana stupanja na snagu ovoga
Pravilnika.

(2) Tajnik Sabora izdat će nove registracijske
kartice osobama iz članka 12. ovoga Pravilnika u roku od 30 dana od dana
stupanja na snagu ovoga Pravilnika.

Članak 20.

Ovaj
Pravilnik stupa na snagu danom donošenja i objavljuje se u »Narodnim novinama«.

Klasa:
021-12/05-06/09

Zagreb,
20. svibnja 2005.

HRVATSKI SABOR

Predsjednik Hrvatskoga sabora

**Vladimir Šeks**, v.
r.

Pravilnik, NN 66/2005-1286